Meddelelse i henhold til artikel 19, stk. 3, i Rådets forordning nr. 17 (1) om sag IV/C-3/36.494 - EACEM - tilsagn om energibesparelser (98/C 12/02)

(EØS-relevant tekst)

I. INDLEDNING

1. Den 30. april 1997 forelagde European Association of Consumer Electronics Manufacturers (EACEM) Kommissionen en anmeldelse med anmodning om negativattest og/eller en individuel fritagelse i henhold til EF-traktatens artikel 85, stk. 3, og EØS-aftalens artikel 53, for et frivilligt tilsagn afgivet af en stor del af sammenslutningens medlemmer om at begrænse tv-apparaters og videobåndoptageres energiforbrug i standbyposition.

II. PARTERNE

2. Tilsagnet er afgivet af EACEM og 16 af sammenslutningens medlemmer:

- Aiwa (UK) Ltd

- Bang & Olufsen

- Grundig AG

- Hitachi Home Electronics Europe Ltd

- JVC Europe

- Loewe Opta GmbH

- Mitsubishi Electric UK Ltd

- Panasonic Europe Ltd

- Philips Sound & Vision

- Pioneer Electronic Europe NV

- Samsung Europe Headquarters

- Sanyo UK Sales Ltd

- Sharp Corporation

- Sony Europe GmbH

- Thomson Multimedia

- Toshiba.

3. EACEM er en organisation, med hovedkvarter i Bruxelles, der repræsenterer den europæiske forbrugerelektronikindustri. EACEM har 29 medlemmer, der omfatter 22 individuelle virksomheder og syv nationale branchesammenslutninger. EACEM's medlemmer repræsenterer over 80 % af det europæiske marked for tv-apparater og videobåndoptagere.

4. De 16 medlemmer af EACEM, der har afgivet det frivillige tilsagn, fremstiller alle elektriske og elektroniske artikler i Europa. De fremstiller alle tv-apparater og videobåndoptagere og står tilsammen for ca. 64 % af salget af disse produkter i EØS.

III. PRODUKTER OG MARKEDER

5. Det anmeldte frivillige tilsagn vedrører strømforbruget for tv-apparater og videobåndoptagere. Parterne, der alle sælger deres produkter i hele EØS, har givet tilsagn om at overholde visse målværdier for de tv-apparater og videobåndoptagere, de sælger i EØS. Aftalen vil derfor påvirke enten hele EØS-markedet for tv-apparater og videobåndoptagere eller en række mindre geografiske markeder for tv-apparater og videobåndoptagere, der tilsammen udgør EØS. Markedspositionen for de parter, der afgiver det frivillige tilsagn, er omtrent den samme under disse to markedsdefinitioner.

6. Kommissionen har fået forelagt overslag over markedsandele udarbejdet af en uafhængig markedsanalysevirksomhed for det vesteuropæiske marked for tv-apparater og videobåndoptagere. Disse tal omfatter ikke salget i nogle af de mindre EØS-lande. EACEM har fremført, at det ikke ville ændre markedsandelene betydeligt at medregne tallene for disse lande. Ifølge tallene står de 16 virksomheder, der har afgivet det frivillige tilsagn, for 64 % af det europæiske marked for tv-apparater og 64,5 % af det europæiske marked for videobåndoptagere udtrykt i antal.

IV. BAGGRUND FOR AFTALEN

7. Langt størstedelen af de tv-apparater og videobåndoptagere, der fremstilles og anvendes i Europa, fjernbetjenes. At slukke for et tv-apparat ved hjælp af fjernbetjeningen, dvs. uden at afbryde apparatets strømforsyning, eller ved at trykke på hovedafbryderen får blot apparatet til at gå i standbyposition, hvor det stadig bruger strøm. Videobåndoptagere efterlades typisk i standbyposition, for ikke at afbryde deres indbyggede ur, så de kan programmeres til at tænde og optage bestemte tv-programmer.

8. Det samlede strømforbrug for de talrige tv-apparater og videobåndoptagere i Europa i standbyposition er betydeligt og kunne mindskes markant ved at ændre indretningen af tv-apparater og videobåndoptagere. Individuelle virksomheder og offentlige organer, der ønsker at nedbringe det samlede energiforbrug, har undersøgt dette problem.

9. En af de seneste undersøgelser af problemet blev bestilt af Kommissionens general-direktorat for energi (GD XVII), og afsluttet i november 1996. Denne undersøgelse, med titlen »Standby losses and energy saving potential for television and video recorder sets in Europe«, blev foretaget af en gruppe konsulenter under ledelse af Novem BV fra Nederlandene.

10. Som led i denne undersøgelse udarbejdede Oxford Universitys Environmental Change Unit overslag over europæiske tv-apparaters og videobåndoptageres kommende strømforbrug i standbyposition samt en model over virkningerne af en industriel ordning for at nedbringe tabet ved denne form for brug. På baggrund af oplysninger fra fem store producenter udarbejdede gruppen en model af den eksisterende samling af tv-apparater og videobåndoptagere i Europa, som blev analyseret med hensyn til resterende levetid og strømforbrug i standbyposition. På grundlag af denne model lavede gruppen overslag over det samlede standbystrømforbrug for alle tv-apparater og videobåndoptagere i Europa med udgangspunkt i en række scenarier. De to mest relevante scenarier var »baseline«, der antog, at brugerne efterhånden ville erstatte apparaterne med modeller fra producenternes nuværende produktudbud, og et scenario efter indførelsen af den anmeldte aftale, dvs. at producenterne skulle sænke deres apparaters gennemsnitlige standbystrømforbrug til 6 W inden 2000. De vigtigste resultater af disse modelleringer fremgår af nedenstående tabeller. Modellens resultater er anført i terawatt-timmer. Besparelserne er angivet med en gennemsnitlig forbrugerpris på elektricitet på 0,15 ECU pr. KWh, der blev benyttet i undersøgelsen til at beregne, hvor meget forbrugerne ville spare.

>TABELPOSITION>

>TABELPOSITION>

>TABELPOSITION>

11. Det mest slående resultat er, at det samlede årlige elforbrug i Europa i 2005 vil være 3,2 TWh lavere end uden ordningen. I nutidspriser svarer det til en besparelse for forbrugerne på 480 mio. ECU om året, og samtidig vil man undgå alle de negative følgevirkninger af at producere så meget elektricitet. Som modvægt anslår undersøgelsen omkostningerne ved at tilpasse indretningen af tv-apparater og videobåndoptagere, der endnu ikke opfylder målet om 6 W, til 3 ECU pr. enhed. På dette grundlag anslås det i rapporten, at industriens omkostninger ved at gennemføre ordningen vil være på 11 mio. ECU til umiddelbar omstilling af produktionen og afskrivninger på lagerbeholdningen samt løbende ekstraudgifter til komponenter på 65 mio. ECU om året.

V. DEN ANMELDTE AFTALE

12. Den anmeldte aftale har form af et frivilligt tilsagn, støttet af branchesammenslutningen, EACEM, og undertegnet af ovennævnte producenter. Tilsagnet blev udarbejdet af EACEM i samråd med GD XVII, og opfordrer parterne til at aflægge en række rapporter til Kommissionen om opfyldelse af ordningens miljø- og energimæssige mål. For at beskytte parternes fortrolighed og undgå konkurrencebegrænsende udveksling af oplysninger, skal ordningen administreres af en uafhængig konsulent. Alle interesserede producenter kan afgive tilsagnet og tilslutte sig ordningen, og den eneste sanktion for ikke at overholde tilsagnet er omtale af, at det ikke længere er tilfældet.

13. De forskellige aktørers tilsagn er følgende:

i) Producenterne

- Efter den 1. januar 2000 vil alle de tv-apparater og videobåndoptagere, de markedsfører, have et standbystrømforbrug på maksimalt 10 W. Det gennemsnitlige strømforbrug for alle enheder, en given producent sælger, må ikke overskride 6 W.

- Efter den 1. januar 1998 vil producenterne underrette forbrugerne om standby-strømforbruget for alle de tv- og videomodeller, de markedsfører.

- Efter den 1. juli 1997 vil producenterne give en uafhængig konsulent oplysninger om strømforbruget for hver tv- og videomodel, de sælger, og om antallet af solgte apparater.

- Desuden vil alle producenter deltage i yderligere bestræbelser for at mindske elektroniske forbrugsgoders strømforbrug.

ii) EACEM

- vil udarbejde og ajourføre en liste over deltagende producenter, og forelægge denne liste og ajourføringer heraf for Kommissionen og for tredjemand, der ønsker det

- vil indhente oplysninger om markedsandele og salg fra en uafhængig markedsanalysevirksomhed om salget af tv-apparater og videobåndoptagere, og stille disse oplysninger til rådighed for konsulenten

- vil indgå og forvalte kontrakten med den uafhængige konsulent

iii) Konsulenten

Inden udgangen af april måned hvert år udarbejder konsulenten en rapport om det foregående kalenderår, som forelægges for EACEM og GD XVII. Rapporten skal indeholde en liste over de producenter, der ikke har forelagt oplysninger, og en liste over producenter, hvis salgstal adskiller sig fra den uafhængige markedsanalysevirksomheds oplysninger med over 10 %, anføre producenternes samlede markedsandel og efter den 30. januar 2001 også indeholde en liste over de producenter, der overskrider det angivne maksimale og gennemsnitlige standbystrømforbrug, og anføre det samlede gennemsnitlige standbystrømforbrug for alle producenter.

VI. KONKLUSION

14. Kommissionen har til hensigt at træffe en positiv beslutning om den anmeldte aftale, jf. EF-traktatens artikel 85, stk. 3, og EØS-aftalens artikel 53. I mellemtiden opfordrer Kommissionen alle berørte tredjeparter til at indsende deres bemærkninger inden 30 dage efter datoen for denne meddelelse med angivelse af reference IV/C-3/36.494 - EACEM. Bemærkningerne sendes til:

Europa-Kommissionen

Generaldirektorat IV - Konkurrence

Direktorat C - Information, Kommunikation og Multimedier

Rue de la Loi/Wetstraat 200

B-1049 Bruxelles/Brussel.

(1) EFT 13 af 21.2.1962, s. 204.